T. Cabaj, poslanec: (2003-04-25):
Samozrejme pripomínam tým, ktorí si nepozreli, že podľa písm. d) § 57 mandátový a imunitný výbor posudzuje, či sú dôvody na to, aby nebol vydaný súhlas na trestné stíhanie alebo na disciplinárne stíhanie poslanca, alebo na jeho vzatie do väzby. Prečítajte si celú správu, zistíte, čo všetko je v tejto správe navrhnuté, a teda uložené, akým spôsobom sa v tejto veci pokračovalo. Dovoľte mi, aby som vás informoval o tom, že ak posudzujeme, či sú dôvody na to, aby nebol vydaný súhlas o imunite, o ktorej sa tak veľmi veľa hovorilo a veľmi veľa hovorí, ako sa bude postupovať a ako sa nebude postupovať v súvislosti so zbavovaním jednotlivých členov tohto parlamentu imunity, posudzovalo sa o tom, či sú politické vplyvy na riešenie celej tejto problematiky. Nikto nehovorí o tom,  či už mandátový a imunitný výbor, alebo Národná rada ide riešiť vinu a nevinu, to patrí úplne iným orgánom, ale rieši otázku, aké dopady alebo aké vplyvy sa tu objavovali. Ak hovorím o politických dopadoch, úplne s určitosťou to môžem povedať, a to z jednoduchého dôvodu. Ak 28 mesiacov táto kauza bola na svete, 28 mesiacov sa vyšetrovatelia s týmto zapodievali alebo, aby som lepšie povedal, nezapodievali, pretože takmer nič sa v tejto veci neurobilo, len čo pán Soboňa prišiel do parlamentu, bola to zaujímavá politická kauza, pretože sa začalo hovoriť o poslancovi a znova, aby sa to vedelo takýmto spôsobom využiť, začalo sa akože na tomto pracovať. Hovorím úmyselne akože, pretože sa začalo pracovať najmä cez médiá. Bola zaujímavá situácia sledovať aj pani prokurátorku, ktorá prišla na zasadnutie mandátového a imunitného výboru. Musím povedať, že na rozdiel od vyšetrovateliek, ktoré sme zažili v minulosti, ktoré neprišli pripravené, táto mala scenár veľmi dobre naštudovaný a odrecitovala všetko tak, ako mala básničku pripravenú, a potom sme až pochopili, prečo bol vlastne prítomný pán Segeš. On bol tým poradcom a tým podsúvateľom jednotlivých materiálov, ktoré mala žiadateľka vysvetliť mandátovému a imunitnému výboru a takýmto spôsobom jej aj všetky tieto materiály dával. Kým v minulosti toto bežne robieval pri vyšetrovateľkách generál Ivor, teraz sa to posunulo trochu do inej roviny. Preto si aj dovolím jednoznačne tvrdiť, že ide o politickú záležitosť, pretože ak mali orgány činné v trestnom konaní, a mali záujem niečo riešiť, za 28 mesiacov dosť času, aby niečo  urobili, ak teda boli presvedčení o tom, že je čo riešiť. Ale ak je teraz otázka postavená tak, že je to politický predstaviteľ a veľmi vhodné použiť, pretože je to predstaviteľ opozície, aby sa takýmto spôsobom pokračovalo. Tým, že ste si prečítali záznam, ste prišli aj k jednému záveru. Veľmi som bol prekvapený, keď som hovoril, že zmena je iba v tom, že sa vymenil predseda mandátového a imunitného výboru a že sa pokračuje v tých istých praktikách, pretože keď odišla žiadateľka aj so zástupcom Generálnej prokuratúry, zasadnutie výboru bolo prerušené s tým, že sa budeme ďalej touto otázkou zaoberať a vždy bola bežná prax taká, že sa najskôr hlasovaním rozhodlo, či je prijaté uznesenie a posunutie materiálu do parlamentu, a potom bolo uložené predsedovi pripraviť správu, ktorou sa bude ďalej výbor zaoberať. Bol som veľmi prekvapený, keď som videl predbežný plán na predchádzajúcu schôdzu, ktorá sa konala, a na nej bol zaradený aj bod Správa mandátového a imunitného výboru. Už vtedy som upozorňoval na grémiu, že sa to jednoducho nedá zaradiť do schôdze, nakoniec sa aj stalo, že na minulej schôdzi to nebolo, pretože keď dokončí prácu mandátový a imunitný výbor, materiály odovzdá predsedovi Národnej rady a ten potom do najbližšej schôdze Národnej rady zaradí túto správu. Celá pointa bola v tom, že keď sme prišli po prerušení schôdze do mandátového a imunitného výboru, tam už sme objavili zápisnicu, ktorá bola vypracovaná a v podstate sa čakalo len na to, aby prebehlo rokovanie mandátového a imunitného výboru a takýmto spôsobom, aby to bolo veľmi rýchlo skončené a posunuté do pléna Národnej rady. Veľmi ma prekvapila iniciatíva a snaha predsedu mandátového a imunitného výboru, prečo sa odrazu takýmto spôsobom ponáhľal, ale zrejme asi na to si budeme musieť zvyknúť, že keď sa ujal tejto funkcie, že takýmto spôsobom bude vyvíjať iniciatívu, najmä pokiaľ sa bude týkať poslancov opozície, pretože tak už to bolo zvykom, a tak ako sa to v tej relácii hovorilo, že na Slovensku je to tak. Chcem vás vážené kolegyne, kolegovia poprosiť, po prvýkrát tento nový parlament, ktorý hovorí stále o novej kultúre, o všetkých trendoch, ako budeme pokračovať, ako to bude fungovať ďalej, chcem vás poprosiť a dávam, pani predsedajúca, aj procedurálny návrh, aby sme pri záverečnom hlasovaní o uznesení podporili návrh na tajné hlasovanie, aby sme vylúčili akékoľvek vplyvy, aby každý poslanec išiel voľne za plentu, tam sa rozhodol a podľa svojho vedomia a najlepšieho svedomia takýmto spôsobom rozhodol pri prvej otázke, ktorú riešime. Hovorím to pri prvej z toho dôvodu, že v minulom funkčnom období po prvýkrát 7. februára 1999 parlament s veľkou slávou koaličnej väčšiny odhlasoval zbavenie imunity Ivana Lexu. Následne 7. a 14. apríla ďalšieho roku odhlasoval zbavenie imunity Gustáva Krajčiho. Ak si zoberiete od roku 1999, dnes je rok 2003, vyrátajte si, aký je to čas. Ani jedna kauza napriek tomu, že vtedy vládna väčšina vehementne hlasovala za zbavenie imunity, ani jedna z týchto káuz nebola uzatvorená. Takým istým spôsobom tu boli ďalšie predložené, a preto vás chcem aj poprosiť, aby ste takýmto spôsobom pri hlasovaní o zbavení nášho kolegu Viliama Soboňu pokračovali, aby ste podľa najlepšieho vedomia a svedomia hlasovali jednak aj za tajné hlasovanie a potom pri záverečnom uznesení. Chcem vás poprosiť, aby sme k tomuto pristúpili s plnou zodpovednosťou. Je na nás, aký kurz tento parlament nasadí, akým spôsobom budeme ďalej pokračovať, pretože sa dá predpokladať, že s jedlom rastie chuť a niekoľko takých vyšetrovateľov máme, ktorí čakajú len na to, ako budú v parlamente pokračovať, ako budú do parlamentu predkladať ďalšie návrhy. Ďakujem pekne. (Potlesk.) Z. Martináková, podpredsedníčka NR SR: V rozprave ďalej vystúpi pán poslanec Jasovský, po ňom pán poslanec Džupa.